CELEX: 32016D0586
Language: lv
Date: 2016-04-14 00:00:00
Title: Komisijas Īstenošanas lēmums (ES) 2016/586 (2016. gada 14. aprīlis) par tehniskajiem standartiem elektronisko cigarešu uzpildes mehānismam (izziņots ar dokumenta numuru C(2016) 2093) (Dokuments attiecas uz EEZ)

16.4.2016   
            
            
               LV
            
            
               Eiropas Savienības Oficiālais Vēstnesis
            
            
               L 101/15
            
         KOMISIJAS ĪSTENOŠANAS LĒMUMS (ES) 2016/586
   (2016. gada 14. aprīlis)
   par tehniskajiem standartiem elektronisko cigarešu uzpildes mehānismam
   
      
         (izziņots ar dokumenta numuru C(2016) 2093)
      
   
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2014. gada 3. aprīļa Direktīvu 2014/40/ES par dalībvalstu normatīvo un administratīvo aktu tuvināšanu attiecībā uz tabakas izstrādājumu ražošanu, noformēšanu un pārdošanu un ar ko atceļ Direktīvu 2001/37/EK (1), un jo īpaši tās 20. panta 13. punktu,
   tā kā:
   
               (1)
            
            
               Direktīvas 2014/40/ES 20. panta 3. punkta g) apakšpunktā noteikts dalībvalstu pienākums nodrošināt, ka elektroniskajām cigaretēm un to uzpildes flakoniem ir mehānisms, kurš nodrošina uzpildi bez noplūdes.
            
         
               (2)
            
            
               Direktīvas 2014/40/ES 20. panta 13. punktā Komisija ir pilnvarota ar īstenošanas aktu noteikt tehniskos standartus attiecībā uz elektronisko cigarešu uzpildes mehānismu.
            
         
               (3)
            
            
               Ņemot vērā elektroniskajās cigaretēs un uzpildes flakonos izmantoto nikotīnu saturošo šķidrumu toksicitāti, ir lietderīgi nodrošināt, ka elektroniskās cigaretes var uzpildīt tādā veidā, kas ļauj pēc iespējas mazināt dermālas saskares risku un šādu šķidrumu nejaušas norīšanas risku.
            
         
               (4)
            
            
               Pamatojoties uz atsauksmēm, kas saņemtas no ieinteresētajām personām, un darbu, ko veicis ārējs darbuzņēmējs, ir noteikti tehniskie standarti, kuru mērķis ir nodrošināt, ka standartiem atbilstoši uzpildes mehānismi garantē pietiekamu aizsardzību pret noplūdi.
            
         
               (5)
            
            
               Noteiktie tehniskie standarti ietver arī pasākumus, kas nodrošina, ka patērētāji ir pienācīgi informēti par to, kā jārīkojas ar uzpildes mehānismiem, lai nodrošinātu uzpildi bez noplūdes.
            
         
               (6)
            
            
               Ieinteresētās personas Komisijai varētu sniegt informāciju par alternatīviem mehānismiem, kurus tās izstrādājušas, lai nodrošinātu uzpildi bez noplūdes, un šādā gadījumā šo lēmumu varētu pārskatīt.
            
         
               (7)
            
            
               Šajā lēmumā paredzētie pasākumi ir saskaņā ar atzinumu, ko sniegusi Direktīvas 2014/40/ES 25. pantā minētā komiteja,
            
         IR PIEŅĒMUSI ŠO LĒMUMU.
   1. pants
   Priekšmets
   Šis lēmums nosaka tehniskos standartus Eiropas Savienībā izgatavoto vai importēto elektronisko cigarešu uzpildes mehānismam.
   2. pants
   Prasības attiecībā uz uzpildes mehānismu
   1.   Dalībvalstis nodrošina, ka uzpildāmas elektroniskās cigaretes un uzpildes flakonus laiž tirgū tikai tad, ja mehānisms elektronisko cigarešu uzpildei atbilst vienam no turpmākajiem nosacījumiem:
   
               a)
            
            
               tam nepieciešams izmantot uzpildes flakonu, kas sastāv no cieši piestiprināta vismaz 9 mm gara uzgaļa, kura sprausla ir šaurāka nekā attiecīgās elektroniskās cigaretes rezervuāra atvere, kurā tas ir viegli ievietojams, un no plūsmas kontroles ierīces, kura vertikālā stāvoklī un pakļauta tikai atmosfēras spiedienam pie 20 °C ± 5 °C ļauj izplūst ne vairāk kā 20 uzpildes šķidruma pilieniem minūtē;
            
         
               b)
            
            
               tas darbojas ar doksistēmu, kura uzpildes šķidrumam ļauj izplūst elektroniskās cigaretes rezervuārā tikai tad, kad elektroniskā cigarete un uzpildes flakons ir savienoti.
            
         2.   Dalībvalstis nodrošina, ka uzpildāmām elektroniskajām cigaretēm un uzpildes flakoniem kopā ar Direktīvas 2014/40/ES 20. panta 4. punkta a) apakšpunkta i) punktā noteikto lietošanas instrukciju pievieno atbilstošas instrukcijas par uzpildīšanu, tostarp diagrammas.
   Uzpildāmām elektroniskajām cigaretēm un uzpildes flakoniem ar 1. punkta a) apakšpunktā minēto uzpildes mehānismu lietošanas instrukcijā norāda sprauslas platumu vai rezervuāra atveres platumu, un to dara tādā veidā, kas ļauj patērētājiem pārliecināties par uzpildes flakonu un elektronisko cigarešu saderību.
   Uzpildāmām elektroniskajām cigaretēm un uzpildes flakoniem ar 1. punkta b) apakšpunktā minēto uzpildes mehānismu lietošanas instrukcijā norāda doksistēmu veidus, ar kuriem ir saderīgas šādas elektroniskās cigaretes un uzpildes flakoni.
   3. pants
   Adresāti
   Šis lēmums ir adresēts dalībvalstīm.
   
      Briselē, 2016. gada 14. aprīlī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 127, 29.4.2014., 1. lpp.